Harbiy strategiya

Harbiy strategiya - harbiy sanʼatning eng oliy sohasi. Mamlakat va qurolli kuchlarni urushga tayyorlash nazariyasi va amaliyoti, urushni rejalashtirish va olib borish masalalarini oʻz ichiga oladi, urush qonuniyatlarini tadqiq qiladi, strategik operatsiyalarni tayyorlash va oʻtkazish usullari hamda shakllarini ishlab chiqadi, front, flot va armiyalarning maqsad va vazifalarini belgilab beradi, kuchlarni harbiy harakatlar maydonlari va strategik yoʻnalishlar boʻyicha taqsimlaydi. Harbiy strategiya davlat siyosati bilan uzviy bogʻliq boʻlib, harbiy doktrina talablaridan kelib chiqadi. Siyosat Harbiy strategiya oldiga vazifalar qoʻyadi. Harbiy strategiya esa ularning bajarilishini taʼminlaydi. Harbiy strategiya iqtisod bilan jamiyatning iqtisodiy tuzumi, ishlab chiqarish, fan va texnikaning taraqqiyot darajasi bilan bogʻ-liq. Harbiy strategiya qurolli kuchlar uchun yagona hisoblanib, tavsiyalarini bajarish uning barcha turlari uchun majburiydir. H.s, operativlik (tezkorlik) sanʼati va taktikaga nisbatan dasturiy rol oʻynaydi va ayni vaqtda ularning imkoniyatlarini hisobga oladi.

HARBIY-SIYOSIY STRATEGIYA – milliy manfaatlar va davlat xavfsizligini ta’minlashga doir harbiy nuqtayi nazarlarni aks etadigan xavfsizlik  va mudofaa sohasidagi siyosiy harakatlarning majmuini hamda siyosiy kurashning maqsadlari, umumiy yo‘nalishlari, shakllari va olib borish usullarini belgilab beradigan harbiy-siyosiy g‘oyalar, qarashlar va amaliy chora-tadbirlar. Umuman olganda, harbiy-siyosiy strategiyaga: eng muhim harbiy-siyosiy vazifalarni ishlab chiqish, amalga oshirish va ijrosining maqsadga muvofiq keladigan izchilligini belgilash; davlat taraqqiyoti va ehtimoliy urushning turli bosqichlarida harbiy siyosatning asosiy yo‘nalishlarini belgilash; uzoq istiqbolda muayyan muddat davom etadigan davrda harbiy-siyosiy kuchlarning tegishli taqsimotini belgilash  va ushbu kuchlarni qo‘llash rejasini ishlab chiqish kiradi.